KURZUS: Erőátviteli rendszerek, alternatív hajtások

MODUL: IV. modul: Hibrid járműhajtások

12. lecke: A hibrid járművek osztályozása hajtási elrendezés és a hibridizáltság foka szerint

| Cél: A hibrid járművek egyik osztályozási szempontja a hajtási elrendezés lehet. Ebben a leckében ismertetjük az ezen szempont szerinti felosztást. A hibrid járművek másik csoportosítási szempontja azok hibridizáltságának foka is lehet. A hallgató ismereteket szerezhet azzal kapcsolatban, hogy az egyes hajtási megoldások mely közlekedési feltételek mellett hatékonyak.
Követelmények: Ön akkor sajátította el megfelelően a tananyagot, ha képes:
saját szavaival elmondani a soros hibrid járműhajtás felépítését és működését legalább négy jellemző tulajdonságot felsorolni a soros elrendezésű hibrid járművekkel kapcsolatban. saját szavaival elmondani a párhuzamos hibrid járműhajtás felépítését és működését legalább négy jellemző tulajdonságot felsorolni a párhuzamos elrendezésű hibrid járművekkel kapcsolatban. saját szavaival elmondani a vegyes hibrid járműhajtás felépítését és működését legalább négy jellemző tulajdonságot felsorolni a vegyes elrendezésű hibrid járművekkel kapcsolatban. saját szavaival elmondani a Plug-in Hibrid kifejezés jelentését. lerajzolni a soros elrendezésű hibrid járműhajtási mód blokkvázlatát. lerajzolni a párhuzamos elrendezésű hibrid járműhajtási mód blokkvázlatát. lerajzolni a vegyes elrendezésű hibrid járműhajtási mód blokkvázlatát. saját szavaival elmondani a micro hibrid hibridizáltsági fok jelentését. saját szavaival elmondani a mild hibrid hibridizáltsági fok jelentését. saját szavaival elmondani a full hibrid hibridizáltsági fok jelentését. legalább négy, hibrid és tisztán elektromos járműhajtási rendszerrel kapcsolatos, gyakran használt rövidítést felsorolni.
Időszükséglet: A tananyag elsajátításához körülbelül 70 percre lesz szüksége.
Kulcsfogalmak:
párhuzamos hibrid hajtás soros hibrid hajtás soros-párhuzamos (vegyes) hibrid hajtás megnövelt hatótávú elektromos hajtás áramtermelő aggregátor full hibrid, mild hibrid és micro hibrid hibridizáltsági fokok plug-in hibrid
Tananyag
Jegyezze meg milyen szempontok szerint osztályozzuk a hibrid hajtásokat!
I. A hibrid járművek osztályozása hajtási elrendezés szerint
Párhuzamos hibrid: A belsőégésű és az elektromos motor mechanikus összeköttetésben vannak a hajtáslánccal. Mindkét motor a jármű hajtására szolgál.
Soros hibrid: Csak az elektromos motor van mechanikusan a hajtásláncba kötve. A belső égésű motor csak az áram generálását szolgálja.
Megosztott soros-párhuzamos (vegyes) hibrid: A párhuzamos és a soros hibrid hajtás keveréke, más néven vegyes hibrid, tehát ennél a megoldásnál a hajtás kapcsolhatósága miatt a soros- és a párhuzamos hibrid hajtás elrendezésnek megfelelő módozat is felállhat. Párhuzamos módban a belsőégésű és az elektromos motor mechanikus összeköttetésben vannak a hajtáslánccal. Mindkét motor a jármű hajtására szolgál, míg soros módban az elektromos motor van mechanikusan a hajtásláncba kötve. A belső égésű motor csak az áram generálását szolgálja. Az akkumulátorok töltöttségi szintjének és a hajtás-igények megfelelően a rendszer automatikusan vált a két hajtási mód között.
Sorolja fel, milyen csoportokba sorolhatók a hibrid járművek a hajtási elrendezés alapján!
1. Soros hibrid hajtás
Tanulmányozza és jegyezze meg a soros hibrid hajtás sematikus ábráját (blokkvázlatát)! A hatékony memorizálás érdekében rajzolja le többször, és jegyezze meg az alkotó elemek kapcsolatait is!
Soros hibrid hajtás blokkvázlata
1. ábra
Magyarázat a sematikus ábrák megértéséhez:
A fekete összekötő elemek mechanikus kapcsolatot jelentenek. A narancssárga összekötő elemek fosszilis üzemanyag vezetést jelentenek. A kék összekötő elemek villamos kapcsolatot jelentenek. a tripla vezeték 3 fázisos villamos kapcsolatot jelent a dupla vezeték egyenáramú villamos összeköttetést jelent
A kapacitás esetünkben (az ábrán zölddel jelölve) olyan elektromos energiával tölthető kondenzátor, amely az általános elektronikában felhasznált kondenzátorokhoz képest jóval nagyobb energiát képes tárolni (pl.: Maxwell gyártmányú szuperkapacitású kondenzátor 80 F kapacitással).
Az alábbi leírás alapján fogalmazza meg a soros hibrid hajtás egyes elemeinek feladatát! Magyarázza el a rendszer működését! Fogalmazza meg, mit értünk áramtermelő aggregátor alatt!
A soros hibrid járművekben a teljes vonóerőt az elektromos motor adja, mint az üzemanyagcellás és tisztán elektromos autókban. Az elektromos hajtás teljesítménye jóval nagyobb, mint a belső égésű motoré. A villamos motor karakterisztikája kedvező, már a "nulla" fordulatszámnál biztosítja a jármű elindításához szükséges nagy nyomatékot.
A belsőégésű motor olyan, közel állandó fordulatszámon üzemel, amelynél a hatásfoka a legmagasabb. A belsőégésű motor egy generátort hajt, mely a villamos hajtás táplálására és az akkumulátorok töltésére is alkalmas. Ezt a komplett egységet áramtermelő aggregátornak nevezzük (2. ábra).
A soros hibridek egyik fajtája a megnövelt hatótávú elektromos hajtás (angolul: range extended hybrid vehicle, rövidítve: REHV)
Jegyezze meg, mi a szerepe a soros hibrid járműben áramtermelő aggregátornak!
Fent említett soros hibrid a tisztán villamos hajtású és a tüzelőanyag cellás járművek hajtásláncára hasonlít leginkább. Gyakorlatilag a soros hibrid az áramtermelő aggregátort a hatótávolság megnövelése miatt tartalmazza, azt eltávolítva (pl. akkumulátorral helyettesítve) tisztán villamos hajtású járművet kapunk. Természetesen a fosszilis energiahordozónak (gázolaj, benzin stb.) nagyobb az energiasűrűsége, mint az akkumulátoroknak, emiatt az ilyen soros hibrid hajtásokat megnövelt hatótávú elektromos hibrid hajtásoknak is szokás nevezni.
A megnövelt hatótávú (Range extended) hibrid-hajtás energiaforrása
2. ábra
Gyűjtse össze a soros hibrid hajtás előnyeit és hátrányait!
A soros hajtás nagy előnye, hogy a rendszerben nincs szükség mechanikus áttételre, nincs kuplung, illetve mechanikus kapcsolat, így a hajtáslánc könnyű és kevésbé karbantartás-igényes. Fékezéskor a jármű mozgási energiáját szeretnénk átalakítani lehetőleg újra felhasználható energiafajtára. A soros hibrid rendszer is képes a regeneratív fékezésre.
Intenzív indításnál, illetve egyéb nagy teljesítményigény (például hegymenet) esetén a villamos motor az akkumulátorokból és az áramtermelő aggregátorból egyidejűleg táplálható.
A kedvező belsőégésű motor üzem mellé a villamos motor tág fordulatszám-tartományban jellemző jó hatásfokú üzeme társul.
Az alábbi leírás alapján döntse el, hogy mely közlekedési feltételek mellett jó a soros rendszer hatásfoka. Álláspontját indokolja!
A soros rendszer kialakítása és elektromos vezérlése önmagában egyszerűnek mondható. A többszörös energiaátalakítás hatásfoka és az akkumulátor töltési-kisülési veszteségei miatt a belsőégésű motor leadott teljesítményének hozzávetőlegesen 60%-a hasznosulhat. A belsőégésű motor a jármű különböző mozgásállapotaitól függetlenül, állandó fordulatszámon és hatásfokkal üzemelhet. Így a feltételezett hatásfoka jobb, mint a hagyományos hajtásláncban számítható átlagos hatásfok. A magasabb energiahatékonyság főbbképp a városi, több fékezéssel járó közlekedés során mutatkozik meg. Tartós, egyenletes (pl. autópályás) közlekedés esetén a soros hibrid járművek hatásfoka gyengébb a hagyományos hajtáslánccal rendelkező járművekénél.
Sorolja fel, milyen megoldásai lehetnek a villamos hajtásnak a villamos motorok számát illetően! Jegyezze meg ezen hajtások előnyeit és hátrányait!
A villamos hajtás megoldható:
egy központi motorral (osztóművet, ill. differenciálművet kell alkalmazni), kétkerék-hajtással, ahol oldalanként egy-egy villamos motor van (lásd alábbi ábra!) vagy akár négykerék-hajtással, ahol minden kerékhez külön villamos motor tartozik.
Oldalankénti villamos motoros hajtás
3. ábra
Utóbbi megoldásnak előnye lehet a kerekenkénti hajtásszabályozás, melyet felhasználhatunk a menetdinamikai befolyásolására, a jármű stabilizálására (ASR, ABS, ESP stb. funkciók ellátása, segítése). Ezzel szemben, ha a kerekenkénti villamos hajtást kerékagymotorokkal oldják meg, hátrányként megnő a rugózatlan tömeg, ezzel együtt romlanak a futómű terhelési és rugózási tulajdonságai.
Az alábbi ábrák alapján tanulmányozza a soros hibridek különböző megoldásait!
Soros hibridhajtással rendelkezik például: Chevrolet Volt, Opel Ampera.
Az Opel Ampera központi villamos motoros hajtáslánca
4. ábra
Mercedes BlueZERO E-CELL koncepció központi villamos hajtással
5. ábra
2. Párhuzamos hibrid hajtás
Tanulmányozza és jegyezze meg a párhuzamos hibrid hajtás sematikus ábráját (blokkvázlatát)! A hatékony memorizálás érdekében rajzolja le többször és jegyezze meg az alkotó elemek kapcsolatait is!
Párhuzamos hibrid hajtás blokkvázlata
6. ábra
Az elektromos- és a belsőégésű motor között egy sebességváltóval egybeépített mechanikus osztómű van, mely összekapcsolja a két behajtást.
Az alábbi leírás alapján magyarázza el a párhuzamos hibrid rendszer működését!
A párhuzamos hibrid hatású járművekben a belsőégésű motor és az elektromos motor mechanikusan együttműködve hajtják a kerekeket (6. ábra). A villamos motor szabályozása és a sebességváltó lehetővé teszi a mechanikus összeköttetést. Ezt a technológiát használja a Honda több modellje, az: Insight, a Civic, az Accord. A Honda, a hajtásrendszerét "Integrated Motor Assist"-nek, magyarul integrált motor asszisztensnek nevezi (rövidítve: IMA).
Fogalmazza meg, mi a belsőégésű motor szerepe a párhuzamos hibrid hajtásban! Jegyezze meg, milyen közlekedési feltételek mellett előnyös a belsőégésű motor működtetése.
A párhuzamos hibridekbe általában kisebb akkumulátorcsomagot építenek, ezért kiemelt szerepe van a jó hatásfokú regeneratív (akkumulátortöltő) fékezésnek. Az alacsony teljesítményigényű üzemállapotokban a belsőégésű motor a járműhajtáson kívül a generátorüzembe kapcsolt elektromos motor hajtását is megoldja.
Mivel a belsőégésű motor közvetlenül a kerekek hajtására is használható (akár kihagyva a különböző elektromos energia átalakító egységek működtetését), ezekkel a hibrid hajtásláncokkal nagyon hatékonyan lehet hosszabb egyenletes sebességű utakat is megtenni (például autópályán való közlekedés). Ez utóbbi előny a városi ("stop and go" - megállás-elindulás) közlekedés esetén hátránnyá válik, hiszen a belsőégésű motort a megfelelő üzemi hőmérsékleten való tartás miatt állandóan működtetni kell. A belsőégésű motor álló helyzeti károsanyag kibocsátásának csökkentése érdekében (megfelelő kontroll mellett) start-stop rendszer alkalmazható.
A start-stop rendszer azt jelenti, hogy a járművezetőtől függetlenül automatikusan leállítja a belső égésű motort, utána pedig (pl. amikor a vezető leveszi a lábát a fékről) a másodperc törtrésze alatt automatikusan újraindítja. (Ilyen például a BMW Active-Hybrid 7-es modellje, vagy a Smart ForTwo.)
Lakott területen kívül jellemzően a belső égésű motor szolgáltatja a haladáshoz szükséges energiát (a viszonylag kis kapacitású akkumulátorok töltöttségének megőrzése érdekében), de pl. előzésnél vagy hegymenetben rásegít a villanymotor is. Fékezéskor a belsőégésű motor teljesen vagy részlegesen (egyes hengerek leállításával) leáll, ugyanakkor az autó mozgási energiáját az elektromos motor generátor üzembe való kapcsolásával nagyrészt elektromos árammá alakíthatjuk, és tölthetjük az akkumulátorokat.
A BMW Active-Hybrid 7 hajtáslánca a nagy teljesítményű belsőégésű motorral
7. ábra
Párhuzamos hibrid járműhajtással rendelkezik a BMW Active-Hybrid 7-es szériája is, melyről elmondható, hogy a nagy saját járműtömeg (2045 kg) és nagy belsőégésű motor teljesítmény (330 kW) mellett eltörpül a villamos hajtás 15 kW-os teljesítménye (7. és 8. ábra).
A BMW Active-Hybrid 7 hidrodinamikus nyomatékváltóval egybeépített villamos motorja
8. ábra
3. Megosztott soros-párhuzamos (vegyes) hibrid hajtás
Tanulmányozza és jegyezze meg a soros-párhuzamos hibrid hajtás sematikus ábráját (blokkvázlatát)! A hatékony memorizálás érdekében rajzolja le többször és jegyezze meg az alkotó elemek kapcsolatait is!
Megosztott soros-párhuzamos hibridhajtás (blokkvázlat)
9. ábra
Az ábrán szereplő generátort, belsőégésű motort és elektromos motort összekötő, feketén jelzett egységek mechanikus hajtás-összeköttetést jelentenek.
Magyarázza el, hogyan működik a megosztott soros-párhuzamos hajtás! Fogalmazza meg, mi a különbség a működésben az alacsonyabb és a magasabb sebesség-tartományokban! Milyen közlekedési feltételek mellet hatékony a működése?
Ez a rendszer kombinálja a párhuzamos és soros hajtáslánc előnyeit. A kombinált megoldással két üzemmód lehetséges:
az egyik módban a belsőégésű motor közvetlenül is képes a kerekeket hajtani (mint a párhuzamos hajtásláncnál, mechanikus az összeköttetés), a másik módban viszont a belsőégésű motor mechanikus leválasztásával megvalósítható a tisztán elektromos hajtás is (mint a soros hajtásláncban).
A Toyota Prius tette népszerűvé ezt a koncepciót, melyet "Hybrid Synergy Drive"-nak, vagyis magyarul hibrid szinergiahajtásnak nevezett el (10. ábra). A két működési módnak köszönhetően ezzel a kettős hajtáslánccal gyakrabban képes a belsőégésű motor optimális hatékonysággal működni. Az alacsonyabb sebességtartományokban a tiszta villamos hajtás dominál, míg nagyobb sebesség esetén (ahol a soros működési mód már nem hatékony) a belsőégésű motor veszi át a hajtás szerepét (a lehető legminimálisabb veszteségek mellett).
Ezt a rendszert magasabb költségekkel jár megvalósítani, mint a tiszta párhuzamos, vagy tiszta soros hibridet. Itt szükség van egy külön generátorra, egy nagyobb akkumulátorcsomagra, és nagyobb villamos hajtási teljesítményre annak érdekében, hogy megvalósítható legyen a kettős rendszer optimális szabályozhatósága. Az eddigi tesztek és tapasztalatok alapján elmondható, hogy a magasabb induló költségek a kedvezőbb (gazdaságosabb) üzemeltetés során megtérülnek.
Megjegyzés: Érdekességképpen elmondható, hogy a Toyota a rendszerét a Priusban, a Highlanderben és a Camryban is alkalmazza, ahol számítógépes vezérlés határozza meg, hogy mikor melyik erőforrásnak mekkora legyen a részaránya. Ez állítja le és indítja el a motorokat. A harmadik generációs Priusban a vezető választhat a hajtásmódok között, így például van sportos használatra, dugóban történő araszolásra, illetve üzemanyag-takarékosságra optimalizált üzemmód is.
Hybrid Synergy Drive: belsőégésű motor, villanymotor, generátor
10. ábra
Ugyanígy megosztott hibrid hajtással rendelkezik a Lexus RX 400h is, de itt az első tengelyt egyenletes terhelésnél meghajtó benzinmotor és villamos motor mellett van még egy másik is, amely nagy gyorsítási igénynél a hátsó tengelyt hajtja meg. A magasabb teljesítményigények kiszolgálásán kívül a rendszer alkalmas csúszós útviszonyok esetén az első kerék meghajtás kisegítésére is.
Azért, hogy a mechanikai és az elektromos energiát könnyebben át lehessen alakítani (egymásba), a hajtáslánc megosztott - ettől persze bonyolultabb lesz a rendszer. A hajtásláncban egy differenciálműre is szükség van ahhoz, hogy szabályozni lehessen az egyes erőforrásokból nyert teljesítmény viszonylagos arányát.
A Toyota Prius generátor - villamos motor hajtáslánc egysége
11. ábra
II. A hibrid járművek osztályozása azok hibridizáltságának foka szerinti
1. Teljesen hibrid (Full-hybrid) járművek
A teljesen hibrid (más néven teljes értékű hibrid, full hybrid) bármikor képes akár akkumulátorral, akár belső égésű motorral, akár mindkettővel meghajtva haladni.
2. Enyhén hibrid (Mild-hybrid) járművek
Az enyhén hibrid járművek elsősorban a belső égésű motorból nyerik a haladáshoz szükséges energiát; szükség esetén a villamos motor rásegít egy kis plusz nyomatékkal.
A belső égésű motor és a hajtómű között elhelyezkedő villamos motor lényegében egy nagy indítómotornak is tekinthető, amit nem csak a belső égésű motor indításához használunk, hanem akkor is, amikor magasabb a hajtás teljesítmény, illetve forgatónyomaték igénye. A villamos motor a belsőégésű motor újraindításához is használható, vagyis a start-stop rendszer könnyen megvalósítható.
Az enyhén hibridek leginkább abban különböznek a teljesen hibridektől, hogy nem tudnak (vagy csak nagyon rövid távon tudnak) belsőégésű motor nélkül üzemelni, továbbá a szerényebb elektromos energia-igényük miatt kevesebb akkumulátorral rendelkeznek.
3. Csekély mértékű hibrid (Micro-hybrid) járművek
Az enyhén hibrid és a csekély mértékű hibrid kategóriák között nem lehet éles határt húzni. A kettő között elsősorban az akkumulátor kapacitása alapján szokás különbséget tenni.
Figyelje meg a 12. ábrán, hogy a mild hibridek közé sorolt Audi Q5 esetén az akkumulátor kapacitásának (6,5 KWh) és a villamos motor teljesítményének (40 kW) aránya lényegesen nagyobb, mint a micro hibridnek számító BMW Active Hybrid 7 esetén.
A világon forgalomba kerülő járművek belsőégésű motorjának és villamos hajtásának teljesítményviszonyai, valamint a társított akkumulátor kapacitások jelentős szórást mutatnak.
A csekély mértékű hibridekre jellemző, hogy villamos motor kialakítása miatt könnyen megoldható a belső égésű motor start-stop funkciója. A villamos motor rásegíthet a belső égésű motornak a jármű hajtásában is. Ezzel csökkenti a felesleges alapjárati üzemet, javítja az üzemanyag felhasználás hatékonyságát. Ez különösen azoknál a járműveknél előnyös, amelyek sok időt töltenek el lelassult, akadozó forgalomban, vagy hosszabb forgalmi jelzőlámpa ciklusokban a zöld jelzésre várnak.
A hagyományos autóban a vízszivattyút és a légkondicionálót általában több tárcsán átvezetett ékszíj hajtotta meg a belső égésű motor főtengelyéről. Ennek a hajtásnak a hátránya volt többek között az, hogy ezek az elektromos gépek csak akkor működhettek, ha járt a motor. A motor alapjárati fordulatszámát, teljesítmény-leadását pedig magasra kellett tervezni, hogy minden elektromos fogyasztó működését biztosítsa.
Az indítómotor és a generátor meghajtható szíjjal vagy rászerelhető a főtengelyre (ISG, ISAD). A generátor üzemmód akkor kapcsolódik be, amikor tölteni kell az akkumulátort, vagy fékezéskor az energia visszatáplálását kell biztosítani.
Tanulmányozza az alábbi ábrát! A hibridizáltsági szint megértése érdekében figyelje meg a különböző járműtípusok belsőégésű motorjának és villamos hajtásának teljesítményviszonyait, valamint akkumulátor kapacitásának nagyságát!
Példák a hibrid járműtípusokra
12. ábra
4. Töltési lehetőségek a hibrid járművek esetében (Plug-in Hybrid Electric Vehicle, rövidítve: PHEV)
Fogalmazza meg, mit értünk Plug-in Hybrid alatt!
A plug-in hibrid olyan jármű, amelynek akkumulátora a közlekedés befejeztével a lakossági hálózatra, vagy a parkoló-rendszerek hálózatára csatlakoztatva teljesen feltölthető. Így nem kell a jármű saját belső égésű motorját és a fosszilis üzemanyagot töltésre használni. Ez a töltési mód minden ismertetett hibrid járműre jellemző lehet.
Tanulmányozza át az elektromos járművekhez kapcsolódó iparterületeket! Mindegyik kategóriából keressen fel egy céget az interneten és gyűjtsön további, a témához kapcsolódó információkat!
Hibrid és elektromos járművekhez kötődő iparterületek és cégek
13. ábra
Rövidítés-gyűjtemény
Tanulmányozza át és jegyezze meg az elektromos és hibrid járművekhez kapcsolódó rövidítések magyar és angol megfelelőit!
Rövidítés: | Angol megfelelője: | Magyar megfelelője:
PHEV | Plug-in Hybrid Electric Vehicle | Kívülről tölthető (csatlakoztatható) hibrid jármű
REEV | Range Extended Electric Vehicle | Megnövelt hatótávú elektromos meghajtású jármű
BEV | All-Battery Electric Vehicle | Csak elektromos meghajtással működő akkumulátoros jármű
PEV | Plug-in Electric Vehicle | Hálózatról tölthető elektromos meghajtású jármű
AVAS | Approaching Vehicle Audible System | Előírás a motorzaj imitálására a túlságosan csendes járművekre
IMA | Integrated Motor Assist | Integrált motor asszisztens

| Önellenőrző kérdések
1. Az alábbi állítások a hajtási elrendezésük szerint csoportosított hibrid járműhajtású járművekre vonatkoznak. Döntse el az egyes állításokról, hogy melyik elrendezésű járműre vonatkozik, és ennek megfelelően a szövegmezőbe gépeljen + jelet! Egy állítás több típusra is vonatkozhat! Az üresen maradó mezőkbe tegyen - jelet!
Jellemző, tulajdonság | Soros hibrid | Párhuzamos hibrid | Vegyes hibrid
A belsőégésű és az elektromos motor mechanikus összeköttetésben vannak a hajtáslánccal. |  |  |
A belső égésű motor a generátorral összekapcsolva csak a haladáshoz szükséges energia előállítását végzi. |  |  |
Vagy csak a belsőégésű motorral, vagy csak a villamos motorral képes hajtani a kerekeket. |  |  |
Ez az elrendezési mód lehetővé teszi a tisztán elektromos üzemmódot is. |  |  |
A belső égésű motor és az villamos motor nincsenek mechanikus összeköttetésben. |  |  |
2. Az alábbi állítások a hibridizáltsági fokok szerint csoportosított hibrid járműhajtású járművekre vonatkoznak. Döntse el az egyes állításokról, hogy melyik hibridizáltsági fokú járműre vonatkozik, és ennek megfelelően a szövegmezőbe gépeljen + jelet! Egy állítás több típusra is vonatkozhat! Az üresen maradó mezőkbe tegyen - jelet!
Jellemző, tulajdonság | Micro hibrid | Mild hibrid | Full hibrid
Bármikor képes akár villamos motor, akár belső égésű motor, akár mindkettővel meghajtva haladni. |  |  |
A villamos motor teljesítményének és az akkumulátor kapacitásának az aránya a legkisebb. |  |  |
A villamos motor alkalmas a start-stop rendszer megvalósítására. |  |  |
Nem tudnak, vagy csak nagyon rövid távon tudnak belső égésű motor nélkül közlekedni. |  |  |
Elsősorban a belső égésű motorból nyerik a haladáshoz szükséges energiát. |  |  |
3. Mit jelent a Plug-in Hibrid kifejezés? Válassza ki a helyes megoldást!
| Olyan hibrid jármű, amelynek akkumulátorai csak külső áramforrásról tölthetők.
| Olyan hibrid jármű, amelynek akkumulátorai külső áramforrásról tölthetők.
| Olyan hibrid jármű, amelynek akkumulátorai állandó összeköttetésben vannak a generátorral.
| Olyan hibrid jármű, amelynek akkumulátorait saját belső égésű motorja tölti.
4. Az alábbi hiányos blokkvázlat egy hibrid jármű hajtásláncát mutatja be. Egészítse ki az ábrát a táblázatban számmal jelölt blokkokhoz tartozó szövegmezők kitöltésével, majd határozza meg a hajtási elrendezés típusát is!
Számjelölés | Részegység megnevezése
1 |
2 |
3 |
4 |
5 |
A blokkvázlaton látható hajtási elrendezés típusa:
| soros hibrid
| párhuzamos hibrid
| vegyes hibrid
5. Az alábbi hiányos blokkvázlat egy hibrid jármű hajtásláncát mutatja be. Egészítse ki az ábrát a táblázatban számmal jelölt blokkokhoz tartozó szövegmezők kitöltésével, majd határozza meg a hajtási elrendezés típusát is!
Számjelölés | Részegység megnevezése
1 |
2 |
3 |
4 |
5 |
A blokkvázlaton látható hajtási elrendezés típusa:
| soros hibrid
| párhuzamos hibrid
| vegyes hibrid
6. Az alábbi hiányos blokkvázlat egy hibrid jármű hajtásláncát mutatja be. Egészítse ki az ábrát a táblázatban számmal jelölt blokkokhoz tartozó szövegmezők kitöltésével, majd határozza meg a hajtási elrendezés típusát is!
Számjelölés | Részegység megnevezése
1 |
2 |
3 |
4 |
5 |
6 |
A blokkvázlaton látható hajtási elrendezés típusa:
| soros hibrid
| párhuzamos hibrid
| vegyes hibrid
7. Az alábbi állítások a soros elrendezésű hibrid járműhajtásra vonatkoznak. Válassza ki a helyes megoldásokat!
| A belsőégésű motor teljesítménye kisebb, mint a villamos motoré.
| Alkalmas regeneratív fékezésre.
| A vonóerőt az elektromos és a belsőégésű motor együttesen szolgáltatja.
| A belsőégésű motor széles fordulatszám-tartományban üzemel.
| Tartós gyors haladás (pl. autópályán közlekedés) esetén rossz a hatásfoka.
| Alkalmas a kerekek külön-külön történő meghajtására.
8. Az alábbi állítások a vegyes elrendezésű hibrid járműhajtásra vonatkoznak. Válassza ki a helyes megoldásokat!
| Létezik olyan üzemmódja, amikor a belsőégésű motor közvetlenül hajtja a kerekeket.
| Az alacsonyabb sebességtartományokban a tisztán belsőégésű motorral való hajtás a jellemző.
| Megvalósítása olcsóbb, mint a tisztán soros, vagy tisztán párhuzamos hajtásé.
| A hajtásláncban szükség van differenciálműre.
| A belsőégésű motor mechanikus leválasztásával megvalósítható a tisztán elektromos hajtás.
9. Az alábbi állítások a full hibrid járműhajtásra vonatkoznak. Válassza ki a helyes megoldást!
| Képes akár akkumulátorral, akár belső égésű motorral, akár mindkettővel meghajtva haladni.
| Elsősorban a belsőégésű motorból nyerik a haladáshoz szükséges energiát.
| Az akkumulátor kapacitásának és a villamos motor teljesítményének és aránya kicsi.
10. A következő állítások a hibrid, illetve a tisztán villamos hajtás megvalósításával, ezen belül a villamos motorok elhelyezésével és számával kapcsolatos. Válassza ki a helyes állításokat!
| A villamos hajtás kerékagymotorokkal is megvalósítható, ezt azonban a modern járművekben található, gondosan méretezett, önszabályozó futóművek esetében a rugózatlan tömeg csökkenése miatt nem alkalmazzák.
| A villamos hajtás egy központi motorral is megvalósítható, ebben az esetben azonban osztómű, ill. differenciálmű beépítése is szükséges.
| A villamos hajtás úgy is megvalósítható, hogy egy tengely kerekeihez külön villamos motorok tartoznak. Ebben az esetben az egy tengelyen lévő kerekek meghajtásáról gondoskodó két villamos motor vezérlését közös motorvezérlő elektronika végzi.
| A négykerék-meghajtás úgy is megvalósítható, hogy minden kerékhez külön villamos motor tartozik, ezek vezérlését motoronként külön motorvezérlő elektronika végzi.
| A négykerék-meghajtás úgy is megvalósítható, hogy az egyik tengely meghajtását belső égésű motor, míg a másik tengely meghajtását villamos motor biztosítja.
| A villamos hajtás kerékagymotorokkal is megvalósítható, ezt azonban a modern járművekben található, gondosan méretezett, önszabályozó futóművek esetében a rugózatlan tömeg növekedése miatt nem alkalmazzák.
11. A táblázatban elektromos és hibrid járművekkel kapcsolatos megnevezéseket láthatunk. A megnevezések melletti szövegmezőbe írja be azok angol megfelelőjén alapuló rövidítését!
Megnevezés | Rövidítés
Csak elektromos meghajtással működő akkumulátoros jármű |
Előírás a motorzaj imitálására a túlságosan csendes járművekre |
Hálózatról tölthető elektromos meghajtású jármű |
Integrált motor asszisztens |
Kívülről tölthető (csatlakoztatható) hibrid jármű |
Kívülről tölthető (csatlakoztatható) hibrid jármű |
Megnövelt hatótávú elektromos meghajtású jármű |
12. Milyen tulajdonság, műszaki paraméter alapján szokás megkülönböztetni a micro- és a mild hibrid hibridizáltsági fokú járműveket?
| a villamos motor(ok) teljesítménye alapján
| a belső égésű motor teljesítménye alapján
| a fajlagos tüzelőanyag-fogyasztás alapján
| a villamos meghajtáshoz szükséges akkumulátor kapacitása alapján